b'\n_START_ARTICLE_\nWahunsunacock\n_START_PARAGRAPH_\nWahunsunacock (1545\xe2\x80\x931618) oli Virginiassa asuneiden powhatan-intiaanien p\xc3\xa4\xc3\xa4llikk\xc3\xb6 ja powhatanien liiton perustaja. H\xc3\xa4net tunnetaan my\xc3\xb6s nimell\xc3\xa4 Powhatan, josta h\xc3\xa4nen johtamansa intiaanit ovat saaneet nimens\xc3\xa4. Wahunsunacock oli Pocahontasin is\xc3\xa4.\n_START_SECTION_\nEl\xc3\xa4m\xc3\xa4\n_START_PARAGRAPH_\nKuten muustakaan powhatanien historiasta, ei Wahunsunacockin el\xc3\xa4m\xc3\xa4st\xc3\xa4 ennen siirtolaisten tuloa tiedet\xc3\xa4 paljoa. H\xc3\xa4n syntyi luultavasti vuoden 1545 tienoilla ja johti aluksi 4\xe2\x80\x936 heimon liittoa. Eurooppalaiset saapuivat vuonna 1607, jolloin liitto oli jo laajentunut k\xc3\xa4sitt\xc3\xa4m\xc3\xa4\xc3\xa4n yli 30 eri heimoa, jotka oli liitetty liittoumaan voimalla ja diplomatialla. Powhataneihin kuului luultavasti 10\xc2\xa0000\xe2\x80\x9315\xc2\xa0000 intiaania._NEWLINE_Vuonna 1607 Wahunsunacockin veli Opechancanough vangitsi englantilaisen l\xc3\xb6yt\xc3\xb6retkeilij\xc3\xa4 John Smithin. John Smithin kertomuksen mukaan intiaanit aikoivat nuijia h\xc3\xa4net kuoliaaksi, mutta h\xc3\xa4net pelasti Wahunsunacockin tyt\xc3\xa4r Pocahontas, joka heitt\xc3\xa4ytyi h\xc3\xa4nen suojakseen. T\xc3\xa4t\xc3\xa4 tarinaa on my\xc3\xb6hemmin ep\xc3\xa4ilty sepitykseksi, sill\xc3\xa4 John Smithin tiedet\xc3\xa4\xc3\xa4n kertoneen samanlaisia tarinoita, joissa kaunis nainen pelastaa h\xc3\xa4net kuolemasta, jo aiemminkin. John Smith rakennutti Wahunsunacockin silloiseen p\xc3\xa4\xc3\xa4kaupunkiin Werowocomocoon saksalaistyylisen talon p\xc3\xa4\xc3\xa4llik\xc3\xb6n asumapaikaksi vaihtokauppana ruuasta Jamestownin asukkaille. _NEWLINE_Powhatanien v\xc3\xa4lit siirtolaisiin olivat jonkin aikaa kylm\xc3\xa4t mutta rauhalliset. Wahunsunacock piti eurooppalaisia hy\xc3\xb6dyllisin\xc3\xa4 kauppakumppaneina, sill\xc3\xa4 h\xc3\xa4n sai ostettua heilt\xc3\xa4 tuliaseita sodank\xc3\xa4ntiin muita intiaaneja vastaan. Rauha muuttui kuitenkin sodaksi vuonna 1610, kun englantilaiset hy\xc3\xb6kk\xc3\xa4siv\xc3\xa4t powhatanien p\xc3\xa4\xc3\xa4kaupunkiin tuhoten talot ja maissipellot. Siirtolaiset kaappasivat Pocahontasin vuonna 1613, mink\xc3\xa4 j\xc3\xa4lkeen Wahunsunacock pyysi rauhaa. Rauha saatiin aikaiseksi Pocahontasin menty\xc3\xa4 naimisiin tupakanviljelij\xc3\xa4 John Rolfen kanssa. Seuraavien vuosien aikana Wahunsunacockin terveys heikkeni, ja Opechancanough sai yh\xc3\xa4 enemm\xc3\xa4n valtaa. Wahunsunacockin kuoltua vuonna 1618 Opechancanoughista tuli powhatanien p\xc3\xa4\xc3\xa4llikk\xc3\xb6.\n_START_SECTION_\nMuuta\n_START_PARAGRAPH_\nWahunsunacockin uskotaan olevan haudattu tumulukseen nykyisen pamunkey-heimon reservaatin alueella Virginiassa. J\xc3\xa4\xc3\xa4nn\xc3\xb6kset siirsi sinne tiett\xc3\xa4v\xc3\xa4sti h\xc3\xa4nen veljens\xc3\xa4 Opechancanough. Wahunsunacock on esiintynyt hahmona elokuvissa, joita ovat esimerkiksi Pocahontas, jossa Wahunsunacockin \xc3\xa4\xc3\xa4nin\xc3\xa4yttelij\xc3\xa4n\xc3\xa4 toimi Russell Means, sek\xc3\xa4 elokuvassa The New World, jossa h\xc3\xa4nt\xc3\xa4 esitti August Schellenberg.'